በዝርፊያ ወንጀል የተጎዱ ቅሬታና የፀጥታ አካላት ምላሽ
አቶ ዳዊት አሰፋ በንፋስ ስልክ ላፍቶ ክፍለ ከተማ ወረዳ አንድ ውስጥ የሚገኝ ሰፈረ ሰላም የተባለ የጋራ መኖሪያ ቤት ማህበር ሰብሳቢ ናቸው። በአካባቢያቸው የፀጥታ ሁኔታን አስመልክተው እንደገለጹት በአንድ ሳምንት ጊዜ ውስጥ ብቻ በማህበራቸው ነዋሪዎች ላይ በድንገት ጥቃት ደርሶባቸው ዝርፊያ ተፈጽሞባቸዋል። 
ዝርፊያው ምሽት ከአንድ ሰዓት እስከ ሁለት ሰዓት ባለው ጊዜ ነዋሪዎች በሚገቡበት በመኖሪያ ቤታቸው የቅርብ ርቀት ላይ ነው የተፈጸመባቸው። በጥቃቱ ተጎጂ የሆኑትም በደረሰባቸው መፈንከት ለተጨማሪ ወጪ ተዳርገዋል። ጥቃቱን የፈጸሙባቸውም አልተያዙም። 
ጥቃቱ የሚፈጸምበት ቦታ ለነዋሪው መኖሪያ ቅርብ ቢሆንም፣ በግንባታ ላይ የሚገኝ ሕንፃና ገና ለግንባታ በቆርቆሮ የተከለለ በግራና ቀኝ የሚገኘ ቦታ መኖሩ ፤ ለግንባታ ከተከመረ ትላልቅ ድንጋይ ጋር ተዳምሮ ለዘራፊዎች ከለላና መደበቂያ ሆኗል። በአካባቢው ነዋሪዎች በተደጋጋሚ ጥቃት ይደርስባቸዋል። በዚሁ አካባቢ በአንድ ወቅት የዝርፊያ ጥቃት የደረሰባቸው ነዋሪ ለቀናት ታምመው ህይወታቸው ማለፉን አስታውሰዋል። 
ማህበራቸው በአካባቢው ከተደራጀው የማህበረሰብ አቀፍ ፖሊስ ጋር በፀጥታ ዙሪያ በቅርበት እንደሚሠራና ስለ አካባቢው ችግር ማሳወቁን፣ በቅርቡ የተፈጸመውንም ጥቃት በደብዳቤ ማሳወቃቸውን ያመለከቱት አቶ ዳዊት፣ መፍትሔ የሚሆን ዘላቂ ዕርምጃ ባለመወሰዱ ለችግሩ አለመፈታት ምክንያት እንደሆነ ይገልጻሉ። የወረዳው አስተዳደርም የፀጥታ ጉዳይን ጨምሮ በማህበሩ በኩል የሚነሱ የተለያዩ ቅሬታዎችን ተቀብሎ ለመፍታት ያለው ዝግጁነት ዝቅተኛ እንደሆነም በቅሬታ ይገልጻሉ። 
ጥቃቱ ከደረሰባቸው መካከልም ወይዘሮ ጽጌረዳ አስማማው እንደገለጹት፣ ሁሌም ከሥራ ወጥተው ወደቤታቸው በሚገቡበት ምሽት ሁለት ሰዓት ላይ ነው ጥቃቱ የደረሰባቸው። ወደ መኖሪያቤታቸው ለመግባት መታጠፊያው ላይ ሲደርሱ ከኋላቸው በድንጋ የተመቱት። በወቅቱም እራሳቸውን ለመከላከል አልቻሉም። ጥቃቱን ያደረሱባቸው ሦስት ሲሆኑ፣ በድንጋይ አናታቸውን ከመቷቸው በኋላ የእጅ ቦርሳቸውን ለመቀማት ሲሞክሩ በድንገት በአካባቢው የደረሱ ወንዶች ልጆች ናቸው ያስጣሏቸው። ወደ ህክምናም የወሰዷቸው እነርሱ ናቸው። ተፈንክተው ስለነበርም በህክምና ዕርዳታ ነው የዳኑት። 
ከእርሳቸው በኋላም በአካባቢው ዝርፊያ መፈጸሙን የተናገሩት ወይዘሮ ጽጌረዳ፣ በቅርበት ቦታ ላይ የማህበረሰብ አቀፍ ፖሊስ እያለ ችግሩ በተደጋጋሚ መፈጸሙና ሰዎች መጎዳታቸው እንዳሳዘናቸው ይገልጻሉ። የፀጥታ ኃይሎች ተዘናግተዋል ይላሉ። 
በጉዳዩ ዙሪያ ሃሳባቸውን ያካፈሉን በአዲስ አበባ ፖሊስ ኮሚሽን የለቡ አካባቢ ማህበረሰብ አቀፍ የቀጠና ሦስት ኦፊሰር ምክትል ሳጂን ጌታው ግርማ ፤ ለደረሰው ጥቃት እንግዳ እንዳልሆኑና በአካባቢው ላይ ያለውን ችግርም መገንዘባቸውን በማስታወስ፣ ማህበራት ካቋቋሟቸው የፀጥታ ኮሚቴዎች እና የማህበራት መሪዎች ጋር በቅርበት በመሆን ወንጀልን ለመከላከል እየሠሩ መሆኑን አመልክተዋል። 
እርሳቸው በሚንቀሳቀሱበት አካባቢ ከሚገኙ አስር ማህበራት የተውጣጡ የአካባቢ ቅኝት የሚያደርጉ ጥበቃዎች ቅጥር እንዲፈጽሙ በመነጋገር ላይ መሆናቸውን፣ በተጨማሪም ለመደበቅ ምቹ የሆኑትን እንዲያጸዱ፣ የውጭ መብራትም እንዲያበሩ በማድረግ ወንጀልን በጋራ ለመከላከል ጥረት በማድረግ ላይ መሆናቸውን አስረድተዋል። በተደጋጋሚ ጥቃት የሚፈጸምበት ቦታ ላይም የፀጥታ አካላት ቅኝታቸውን እንዲያጠናክሩ እንደሚደረግም አመልክተዋል። 
በንፋስ ስልክ ላፍቶ ክፍለ ከተማ ወረዳ አንድ የሰላምና ፀጥታ አስተዳደር ጽሕፈትቤት ኃላፊ ወይዘሮ ሲንቦን አበበ ፣ በበኩላቸው በወረዳው ውስጥ በሚገኙ ስድስት ቀጠናዎች ወንጀልን ለመከላከል ከነዋሪው የሚደርሰውን ጥቆማ መሰረት በማድረግ ከለቡ ፖሊስ ጣቢያ ጋር በጋራ በመሆን በመንቀሳቀስ ላይ እንደሆኑ በመጠቆም፣ ከቀጠናው ስፋት እና ከነዋሪ ብዛት ወንጀልን በሚፈለገው ልክ መከላከል ተችሏል ብለው አያምኑም። 
በአሁኑ ጊዜ ኮቪድ 19 ቫይረስ ወረርሽኝ በሽታን ተከትሎ የወጣውን አስቸኳይ የጊዜ አዋጅ በሚተላለፉት እና በሽታውን ለመከላከል በሚደረግ የቅድመ ጥንቃቄ ላይ ትኩረት በማድረጋቸው ወንጀሎች ሊባባሱ እንደሚችሉም ጠቅሰዋል። በዚህ በኩል ህብረተሰቡ በራሱ ወንጀልን ለመከላከል ጥረት በማድረግ ጥቆማም በመስጠት ትስስር ፈጥረው እንዲሠሩ ጠይቀዋል። ለወንጀል ፍንጭ በሆኑ አካባቢዎች በትኩረት እንደሚሠራና ለዚህ ተግባር የተቋቋመ የፀጥታ ኮሚቴም መኖሩን ገልጸዋል።
አዲስ ዘመን ግንቦት 13/2012 ለምለም መንግሥቱ